Veebruar 2004

**Veebruar [[2004]]**, sündmuste kroonika

## [[1. veebruar]]
*Venemaa ja USA teadlased teatasid kahe uue keemilise elemendi (üliraske elemendi) avastamisest. Keemiliste elementide perioodilisuse süsteemi puudutava konventsiooni järgi nimetati element 113 ajutiselt ununtriumiks (Uut) ja element 115 ununpentiumiks (Uup). Avastus jäi kinnitust ootama.
* Üle saja Iraani parlamendiliikme astusid tagasi protestiks Valvuritenõukogu (Järelevalvenõukogu) otsuse vastu keelata peaaegu 2000 kandidaadil parlamenti kandideerimast. 
* Saudi Araabias Mekas tallati hadžil kuradi kividega surnuks viskamise rituaalil surnuks 244 muslimit. 
*Iraak: Arbīli linnas ründas kaks enesetaputerroristi Kurdistani Demokraatliku Partei ja Kurdistani Isamaaliidu peakorterit. Vähemalt 56 inimest sai surma ja üle 200 sai haavata.

## [[3. veebruar]]
* Türgis Konya linnas varises kokku elumaja sektsioon. Vähemalt 14 inimest sai surma. 
* Astronoomid avastasid ühe Päikesesüsteemivälise planeedi (esialgne nimi Osiris) atmosfääris hapnikku ja süsinikku. See planeet on tuntud selle poolest, et sealt eraldub kosmosesse gaasi.
*Taiwani president Chen Shui-bian tegi ette luua Taiwani ja Mandri-Hiina vahele demilitariseeritud tsoon.

## [[4. veebruar]]
* Euroopa Kosmoseagentuur teatas plaanidest saata lähema 30 aasta jooksul Kuule ja Marsile inimesi ja mehitamata kosmoseaparaate.

## [[5. veebruar]]
* Läti valitsus eesotsas Einars Repšega astus tagasi.

## [[6. veebruar]]
* Moskva metroos toimus hommikusel tipptunnil ohvriterohke pommiplahvatus.

## [[7. veebruar]]
*Eestis otsustas Rahvaerakonna Mõõdukad üldkogu võtta erakonna uueks nimeks Sotsiaaldemokraatlik Erakond. Otsuse poolt oli 226, vastu 6 ja erapooletuks jäi 2 delegaati.
*Sri Lanka president Chandrika Kumaratunga saatis parlamendi laiali.
*2004. aasta Eurovisiooni lauluvõistluseks valiti telefonihääletusel Eestit esindama võrukeelne laul "Tii", mille muusika autorid on Priit Pajusaar ja Glen Pilvre, sõnade autor on Aapo Ilves ning esitaja ansambel Neiokõsõ.

## [[8. veebruar]]
*Grammy auhinna parima kooriesituse eest said dirigendid Paavo Järvi, Tiia-Ester Loitme ja Ants Soots plaadi *Sibelius: Cantatas* eest, millel laulsid Ellerheina tütarlastekoor ja Eesti Rahvusmeeskoor ja mängis ERSO.

## [[9. veebruar]]
*Gruusia president Mihhail Saakašvili nimetas riigiministri Zurab Žvania taasloodud peaministri ametisse.

## [[10. veebruar]]
*Hommikul plahvatas Iraagis Al-Iskandarīyah’ linnas Bagdadist lõuna pool politseijaoskonna juures autopomm. 50 inimest sai surma ja teist sama palju haavata.
*Prantsusmaa parlamendi alamkoda (Rahvuskogu) kiitis ülekaalukalt heaks ususümbolite kandmise keelu avalikes koolides.
*Venemaa presidendikandidaat Ivan Rõbkin, kes oli olnud 5. veebruarist saadik teadmata kadunud, leiti tervena Kiievist.
*Araabia Ühendemiraatides Sharjah’ lennuvälja lähedal kukkus pärast õhkutõusmist alla Irsami reisilennuk, mille pardal oli 46 inimest. Nendest 43 sai surma.

## [[11. veebruar]]
*Lõuna-Korea teadlased Woo Suk Hwang ja Shin Yong Moon teatasid, et nad on kloonimise teel loonud inimlooteid ja eraldanud loote tüvirakke.
*Inteli teadlased teatasid, et nad on valmistanud ränikiipe, mida saab kasutada fotoonikas. 
*Hommikul toimus Bagdadis enesetapu-autopommirünnak, milles hukkus vähemalt 47 inimest.
*Eesti Riigikogu kiitis häältega 61 poolt ja 29 vastu heaks Euroopa Parlamendi valimised avatud nimekirjadega.
*Moskvas lõppesid Venemaa presidendi Vladimir Putini ja Gruusia president Mihhail Saakašvili kahepäevased kõnelused. Pooled leppisid kokku taasalustada kõnelusi Abhaasiat puudutavate küsimuste (põgenike tagasipöördumine, Abhaasiat läbiva raudteeühenduse taastamine jm) üle.
*Erukindral Wesley Clark loobus USA presidendiks kandideerimisest. 
*Teatati 400 miljoni aasta vanuse tiivulise putuka fossiili avastamisest.
*Austraalias kukkus alla *[[Black Hawk]]*-tüüpi helikopter. Vähemalt üks inimene sai raskelt viga.
*Teatati, et Kentauri tähtkujus 50 miljoni valgusaasta kaugusel avastati kristalliseerunud valge kääbus (BPM 37093), mis kujutab endast tohutut teemanti. See on Galaktika suurim teemant. 

## [[14. veebruar]]
*Iraagis Al-Fallūjah' linnas ründasid sissid politseijaoskonda ja haldushoonet. 23 inimest sai surma ja 30 haavata.
*Moskvas varises kell 19.15 või 19.30 kohaliku aja järgi sisse veekeskuse Transvaal katus. Hukkus vähemalt 26 ja viga sai 110 inimest.

## [[15. veebruar]]
* California Tehnoloogiainstituudi teadlased teatasid, et on avastatud galaktika, mis on kaugeim teadaolev objekt universumis. See asub umbes 13 miljardi valgusaasta kaugusel ja andmed temast kajastavad universumi seisundit 750 miljonit aastat pärast Suurt Pauku. Selle galaktika läbimõõt on kõigest 2000 valgusaastat. 
*Kirde-Hiinas Jilini linnas oli kell 11.20 kohaliku aja järgi ühes kaubanduskeskuses tulekahju, milles hukkus 51 inimest.  
*Kagu-Hiinas Zhejiangi provintsis Wufengi külas oli kell 14.15 kohaliku aja järgi ühes templis tulekahju, milles hukkus 39 inimest. 
*Iraagi politsei arreteeris Baathi partei tagaotsitavate liikmete hulka kuuluva Mohammed Zimam Abdul-Razaqi.

## [[17. veebruar]]
*Moskvasse saabus Kristliku Ühtsuse Edendamise Paavstliku Nõukogu juht kardinal Walter Kasper, et pidada läbirääkimisi Vene Õigeusu Kirikuga, mis süüdistab katoliku kirikut agressiivses poolehoidjate püüdmises traditsiooniliselt õigeusulistel maadel.
*Avastati suur asteroid DW 2004.

## [[18. veebruar]]
*Iraanis Khorāsāni provintsis Neyshaburi linna lähedal jooksid rööbastelt välja raudteevagunid, milles olid väävel, bensiin ja väetis. Vagunid plahvatasid, vähemalt 200 inimest sai surma. 

## [[20. veebruar]]
*Teadlased teatasid, et vaatlused kinnitavad Albert Einsteini poolt ennustatud kosmoloogilise konstandi olemasolu.  
*Leedu parlament alustas president Rolandas Paksase tagandamise menetlust. 
*Läti president Vaira Vīķe-Freiberga nimetas peaministriks rohelise parlamendiliikme Indulis Emsise.

## [[21. veebruar]]
*Roomas asutati esimene üleeuroopaline partei Euroopa Rohelised. 
*Iraanis toimusid parlamendivalimised, kus edu saavutasid konservatiivsed kandidaadid.

## [[22. veebruar]]
*Haiti mässulised vallutasid paari tunniga riigi suuruselt teise linna Cap-Haïtieni. Üle poole riigi territooriumist oli mässuliste kontrolli all. 

## [[24. veebruar]]
*Venemaa president Vladimir Putin vabastas ametist peaministri Vladimir Kasjanovi. 
*Marokos oli maavärin, milles hukkus vähemalt 564 inimest.

## [[26. veebruar]]
*Makedoonia president Boris Trajkovski hukkus lennuõnnetuses Bosnia ja Hertsegoviina lõunaosas. 

## [[27. veebruar]]
*Rahvusvahelise Kosmosejaama liikmed Michael Foale ja Aleksandr Kaleri väljusid avakosmosesse. See oli esimene kord ajaloos, kui kosmoselaeva terve meeskond väljus avakosmosesse. Avakosmoses viibimine jäi kavandatust lühemaks Kaleri skafandri rikke tõttu. 
*Tōkyō metroos 1995. aastal inimohvritega gaasirünnaku sooritanud Aum Shinrikyo sekti juht Shoko Asahara mõisteti surma poomise läbi.

## [[28. veebruar]]
*Kell 20.55 kohaliku aja järgi hukkus Iraagis, Bagdadis Abu Ghurayb'i linnaosa turu lähistel patrullides jalaväerühma ESTPLA-8 kaitseväelane nooremseersant Andres Nuiamäe isevalmistatud lõhkekeha plahvatuse tõttu.
*Umbes 80 kilomeetri kaugusel USA Virginia rannikust plahvatas Singapuri lipu all sõitnud 174-meetrine tanker Bow Mariner. Vähemalt kolm 27 meeskonnaliikmest hukkus ja 18 oli kadunud.
*Mööda Taiwani 500-kilomeetrist läänerannikut lookles üle miljoni osavõtjaga inimkett protestiks selle vastu, et Hiina on suunanud ligi 500 raketti Taiwanile. Inimketti juhtis president Chen Shui-bian.  

## [[29. veebruar]]
*Haiti president Jean-Bertrand Aristide põgenes lennukiga Dominikaani Vabariiki. Hiljem peatus lennuk tund aega Antigual. Ajutise presidendina vannutati ametisse Haiti ülemkohtu kohtunik Boniface Alexandre. Haitile saabusid USA merejalaväelased.
*Film "Sõrmuste isand: Kuninga tagasitulek" sai 11 Oscarit.